Fleiri árásir sagðar í undirbúningi á Sínaí
Ísraelsk öryggisyfirvöld hafa varað við því að hryðjuverkamenn vinni þegar að undirbúningi fleiri hryðjuverkaárása á Sínaí-skaga í Egyptalandi, enda sé skaginn ákjósanlegt skotmark í augum íslamskra öfgamanna vegna fjölda ísraelskra og vestrænna ferðamanna þar og mikilvægis ferðamannaiðnaðarins þar í efnahag Egyptalands. Þetta kemur fram á fréttavef Ha'aretz.
"Ströndin sameinar alla þá þætti sem eru skotmörk, sérstaklega í "hinu alþjóðlega heilaga stríði", segir Elkana Har-Nof, yfirmaður í hryðjuverkavarnadeild ísraelska forsætisráðuneytisins, og vísar þar til hugtakanotkunar íslamskra öfgamanna. Þá segir hann alþekkt að erlendir hryðjuverkamenn hafi fengið hirðingja á svæðinu til liðs við sig gegn greiðslu.
"Í dag vitum við ekki hvaða hirðingjar hafa gengið til liðs við hið alþjóðlega heilaga stríð," segir hann. "Fái hann nóg af peningum verður góði hirðingi dagsins í dag hins vegar hryðjuverkahirðingi morgundagsins." Har-Nof segir yfirvöld í Egyptalandi vissulega hafa náð árangri í baráttunni við hryðjuverkamenn, en að þau eigi þó litla möguleika á að uppræta hryðjuverkastarfsemi á svæðinu.
"Ég held ekki að þeir hafi náð þeim öllum, auk þess sem nýir menn hafa verið kvaddir til og því er Sínaí áfram skotmark," segir hann. "Ég get ekki séð að vandinn gufi upp og hverfi á næstunni. Eftir þessa árás eru þeir þegar farnir að undirbúa þá næstu."
Ísraelsk öryggisyfirvöld hafa varað við því að hryðjuverkamenn vinni þegar að undirbúningi fleiri hryðjuverkaárása á Sínaí-skaga í Egyptalandi.
"Ströndin sameinar alla þá þætti sem eru skotmörk, sérstaklega í "hinu alþjóðlega heilaga stríði", segir Elkana Har-Nof, yfirmaður í hryðjuverkavarnadeild ísraelska forsætisráðuneytisins.
Har-Nof segir yfirvöld í Egyptalandi vissulega hafa náð árangri í baráttunni við hryðjuverkamenn, en að þau eigi þó litla möguleika á að uppræta hryðjuverkastarfsemi á svæðinu.
"Ég get ekki séð að vandinn gufi upp og hverfi á næstunni."